'Dit is hoe ons speel,' sê Pollard | Maroela Media
'Dit is hoe ons speel,' sê Pollard
Handre Pollard druk 'n drie teen die einste Argentyne. Foto: (AP Photo/Florencia Tanjun)
Terwyl oorsese joernaliste en afrigters kla dat die Springbokke se spel met 'n wiegelied vergelyk kan word, is dit duidelik dat die kritiek nie juis vir Handré Pollard pla nie.
"Dit is hoe ons speel. Ons wil wedstryde wen en tans werk hierdie benadering vir ons," het Pollard gesê.
Die Suid-Afrikaners het die Rugbykampioenskap-beker in 2019 verower, die Webb Ellis-trofee staan in 'n plaaslike vertoonkas en hulle het met die louere ná die afgelope reeks teen die Britse en Ierse Leeus weggestap.
Tog is nie almal beïndruk met hul benadering nie.
In een van sy rubrieke het die voormalige Engeland-losskakel Stuart Barnes geskryf dat hy baie waardering vir die Bokke se durf en toewyding het; die All Blacks moet net asseblief wêreldrugby van die Suid-Afrikaners se konserwatiewe benadering kom red.
"Verdediging is die Springbokke se hoofprioriteit en in hul strewe om nie noodwendig die beste te wees nie, maar om die beste te klop, het hulle 'n tree in die verkeerde rigting gegee," het Barnes geskryf.
Sal 'n Suid-Afrikaanse rugbyondersteuner kla as die Bokke vir die All Blacks met hul sogenaamde vervelige benadering klop?
Waarskynlik nie. Dit is immers lekkerder om 'n rugbytoets te wen as om een te verloor.
Makazole Mapimpi vier fees in die Boktrui. (AP Photo/Florencia Tanjun)
"Ons gaan aanhou om so te speel en mense is geregtig daarop om kritiek te lewer. As 'n span glo ons in hierdie benadering en dit is al wat saak maak," het Pollard gesê.
Die 27-jarige losskakel is weer terug in die Bokke se beginspan vir die naweek se tweede wedstryd teen Argentinië.
"Die Argentyne is 'n trotse rugbynasie en hulle weet dat hulle verlede Saterdag nie op hul beste was nie. Hulle sal dus met 'n sterk vertoning daarvoor wil vergoed."
Die Bokke het 'n gevaarlike agterlyn vir die toets gekies en selfs met hul verdedigingsingesteldheid kan Cheslin Kolbe, Lukhanyo Am, Damian de Allende en Makazole Mapimpi teen enige span drieë druk.
Foto's: WP klink Leeus se Curriebeker-doppie
Wel ek sal bly wees as ons teen die All Blacks wen, maar ek sal dit nie kyk met die tipe rugby wat ons speel nie, mens wil hardloop rugby sien, dis waarvoor mens dit kyk. As ek skop wil sien sal ek sokker kyk. In die Currie Cup hardloop die manne en druk driee en dis mooi om te sien.
Mister Barnes, in die rekordboeke word dit nie opgeteken of dit 'n mooi of lelike wedstryd was nie, net 'n wen of verloor.
So volgens Barnes is jy nie die beste as jy die beste geklop het nie…
Dan weer omdat die Engelse nie wereldrugby kon "red" nie moet NZ dit doen
Hedendaagse rugby kan 'n mens met skaakspel vergelyk. Oppervlakkig beskou is 'n skaakspel nie eintlik iets skouspelagtig nie. Wanneer 'n mens instaat is om dieper te kan kyk, dan begin mens enige spel waardeer. Jare terug toe Buurman van Zyl Noord-Transvaal afgerig het, het jy dieselfde kommentaar van die WP-ondersteuners (gewoonlik die verloorspan) gehoor dat Noord-Transvaal nie met die bal hardloop nie. Die tipe kommentaar noem 'n mens sommer suurdruiwe.
Nie nodig om enige vrae te beantwoord nie. Bokke is huidige Championship, B&I reeks en wereld beker wenners en die laaste wereld rugby speler van die jaar is van SA af.